SKRIFTLIG FORESPØRGSEL E-0741/00

af Jannis Sakellariou (PSE) til Kommissionen

(13. marts 2000)

Om: Kommunale virksomheder og loyal konkurrence

Erfaringer fra USA og England viser, at der kun kan oprettes frie markeder, hvis der findes stærke kontrolmyndigheder.

1. Hvilke foranstaltninger træffer Kommissionen for at sikre, at der gives garanti for de sociale krav og miljønormer, forbrugerbeskyttelse, gennemskuelighed i årsberetninger samt loyale konkurrencebetingelser for alle leverandører af kommunale tjenesteydelser?

2. Giver Kommissionen garanti for, at der oprettes myndigheder, der skal føre kontrol med overholdelsen af disse sociale normer og miljønormer?

3. I direktivet om elektricitet prioriteres behandlingen af vedvarende energikilder og kombineret kraftvarmeproduktion? Med hvilke midler vil dette blive fulgt op?

Svar afgivet på Kommissionens vegne af Frederik Bolkestein

(10. maj 2000)

1. Det ærede medlems første spørgsmål drejer sig om de foranstaltninger, der er truffet på fællesskabsplan for at sikre, at leverandører af tjenesteydelser, der deltager i en kommunes offentlige udbud, overholder visse forpligtelser eller normer.

Med hensyn til sociale krav og miljønormer skal det bemærkes, at der i øjeblikket findes bestemmelser i fællesskabsdirektiverne om offentlige kontrakter (navnlig Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1)), som under visse betingelser giver den ordregivende myndighed mulighed for at udelukke en tjenesteyder fra deltagelse i en udbudsprocedure, hvis tjenesteyderen ikke har opfyldt sine forpligtelser bl.a. på det sociale område.

Generelt skal direktiverne om offentlige kontrakter sikre gennemskuelige procedurer for indgåelse af offentlige kontrakter samt loyal konkurrence mellem tjenesteydere for at undgå enhver form for diskrimination mellem potentielle tjenesteydere.

2. Som fællesskabsretten er i dag, er det medlemsstaternes myndigheder, der skal sikre, at virksomheder, der leverer kommunale tjenesteydelser, overholder de miljømæssige bestemmelser i henhold til fællesskabsretten. Det er Kommissionen selv, der har kompetence til at undersøge, om de nationale myndigheder har varetaget denne kontrolfunktion korrekt. Det skal endvidere bemærkes, at Kommissionen som traktatens vogter ikke har beføjelse til at gribe ind, når de pågældende miljømæssige normer ikke er baseret på fællesskabsdirektiver.

3. Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet(2) indeholder i artikel 8, stk. 3, en eksplicit mekanisme, der direkte favoriserer fremstilling af elektricitet på grundlag af vedvarende energikilder og kombineret kraftvarmeproduktion:

En medlemsstat kan kræve, at systemoperatøren ved lastfordelingen af produktionsanlæg giver produktionsanlæg, der anvender vedvarende energikilder eller affald, eller som har en kombineret produktion af varme og elektricitet, forrang.

Det bør imidlertid bemærkes, at direktivet begrænser sig til favoriserende lastfordeling. Det indeholder ingen ordninger for direkte eller indirekte støtte til vedvarende energikilder

Det er i princippet op til medlemsstaterne at træffe afgørelse om en særlig støtteordning for vedvarende energikilder eller kraftvarmeproduktion, forudsat at den er i overensstemmelse med bestemmelserne i EF-traktaten, navnlig bestemmelserne om statsstøtte som omhandlet i artikel 87 og 88 (tidligere artikel 92 og 93).

Der findes et stort antal forskellige nationale støtteordninger, heriblandt garanteret forpligtelse til køb til en garanteret pris (ofte for at undgå omkostningerne eller efter beregning af det støtteniveau, som kræves for at skabe den ønskede elektricitetsproduktion på grundlag af vedvarende energikilder); afgiftsfritagelser, det gælder især fritagelse for energi- og CO2-afgifter, men også andre afgifter; støtteordninger pr. produceret kWh samt andre støtteordninger, herunder støtte til forskning og udvikling og kapitalinvestering.

(1) EFT L 209 af 24.7.1992.

(2) EFT L 27 af 30.1.1997.